[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 4.9.2009

COM(2009) 451 окончателен

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

за прилагането на разпоредбите относно взаимопомощта при събиране на вземания, свързани с някои видове налози, мита, данъци и други мерки в периода 2005—2008 г.

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

за прилагането на разпоредбите относно взаимопомощта при събиране на вземания, свързани с някои видове налози, мита, данъци и други мерки в периода 2005—2008 г.

1. Въведение

Държавите-членки на ЕО взаимно се подпомагат при събирането на вземания, свързани с някои видове налози, мита, данъци и други мерки. Съответното законодателство бе първоначално установено с Директива 76/308/ЕИО на Съвета от 15 март 1976 г.[1] Тази директива е заменена с Директива 2008/55/ЕО от 26 май 2008 г.[2] Съгласно посоченото законодателство Комисията редовно представя доклад относно прилагането на спогодбите за взаимопомощ. Първият доклад (документ COM(2006)43) бе представен на 8 февруари 2006 г. В него се съдържа преглед на оказаната взаимопомощ при събиране на вземания през 2003 и 2004 г. Настоящият доклад обхваща оказаната взаимопомощ при събиране на вземания в периода 2005—2008 г. В него се разглеждат и настоящите инициативи на Комисията в тази област.

2. Анализ на прилагането на мерките за взаимопомощ в периода 2005—2007 г.

2.1. Уводна бележка

В предходния си доклад Комисията отбеляза, че в статистическите данни, предоставени от някои държави-членки, е имало определени несъответствия. Според данните относно броя на молбите за събиране на вземания в периода 2005—2007 г. тези несъответствия значително са намалели, макар и броят на молбите за събиране да се е увеличил многократно.

Това показва, че държавите-членки са положили повече усилия да предоставят по-точни данни. За това несъмнено има принос приемането на 5 декември 2005 г. на точни инструкции относно задълженията за статистическа отчетност. Освен това въпросите на държавите-членки в тази област бяха внимателно проучени в Комитета по събирането, като това позволи намаляването на разногласията между националните органи, които могат да доведат до несъответствия в предоставените статистически данни.

2.2. Все повече молби за взаимопомощ в рамките на ЕО

Според предоставените от държавите-членки данни се наблюдават все повече молби за помощ въз основа на директивата на ЕО (вж. първата колона в графиката по-долу).

Освен това изглежда, че законодателната рамка на ЕО има много по-широко приложение между държавите-членки на ЕО, отколкото което и да било друго споразумение или спогодба за взаимопомощ при събиране на вземания. Прилагането на други спогодби за взаимопомощ при събиране на вземания между държавите-членки (вж. втората колона в графиката по-долу) е намаляло в периода 2005—2008 г. (Данни относно прилагането на други спогодби за взаимопомощ при събиране на вземания са налични само за периода от 2005 г. до 2008 г.)[3].

2.2.1. Изменение на броя на молбите за предоставяне на информация

[pic]

2.2.2. Изменение на броя на молбите за уведомяване

[pic]

2.2.3. Изменение на броя на молбите за събиране на вземания

[pic]

2.2.4. Естеството на вземанията, за чието събиране е поискана помощ

Естеството на вземанията, изразено като процент от общата сума на всички вземания, е илюстрирано с помощта на следните графики[4]:

- [pic] молбите за събиране на вземания, свързани с ДДС (посочени в член 2, буква д) от Директива 2008/55/ЕО), представляват основна част от молбите за събиране на вземания: техният дял се е увеличил от 43 % през 2005 г. на 57 % през 2007 г.; през 2008 г. той намалява на 34 %.

- [pic] молбите за събиране на вземания, свързани с данъци върху доходите и имуществото (посочени в член 2, буква ж) от същата директива), представляват другата основна част от молбите. Техният дял е намалял от 37 % от всички молби през 2005 г. на 26 % от всички молби през 2007 г; през 2008 г. 50 % от всички молби спадаха към тази категория.

- [pic] молбите за събиране на вземания, свързани с възстановявания, интервенции и други мерки, съставляващи част от системата за финансиране на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР), налози и други такси, предвидени съгласно общата организация на пазара в сектора на захарта, вносни и износни мита (посочени в член 2, букви а)—г) от същата директива), представляват около 10 % от всички молби;

- [pic] молбите за събиране на вземания, свързани с акцизи (посочени в член 2, буква е) от същата директива), също представляват около 10 % от всички молби (освен през 2007 г., когато съотношението на този тип молби намаля до 4 %);

- [pic] молбите за събиране на вземания, свързани с данъци върху застрахователните премии (посочени в член 2, буква з) от същата директива), представляват едва незначителна част от всички молби. През 2008 г. дори липсваха молби, свързани с този вид данъци.

[pic]

2.3. Все повече събрани суми

2.3.1. Общо изменение на събраните суми

Наблюдава се тенденция и за увеличение на действително събраните суми. В сравнение със сумите, събрани през 2003 г. (100 %), събраните суми достигнаха над 600 % през 2006 и 2008 г.[5]

[pic]

2.3.2. Разпределение на събраните суми за други държави-членки според годините, за които се отнасят молбите

Необходимо е известно време преди да бъдат предприети мерки за събиране на вземания и преди да бъдат постигнати действителни резултати. Например събраните суми през 2008 г. от дадена държава-членка, до която са отправени молби за помощ, само отчасти са свързани с молбите, получени през 2008 г.; тези суми се отнасят и до молби, получени през предходни години. По отношение на действително събраните суми в периода 2005—2008 г. следните графики показват към коя година се отнасят съответните молби. Според данните (над) 80 % от събраните суми през тези години се отнасят до молби, отправени в същата година (обозначени с „=“ в графиката по-долу) или в предходните две календарни години (обозначени с „-1“ и „-2“ в графиката по-долу).

[pic]

2.4. Липса на ефективност

Според данните относно взаимопомощта при събиране на вземания за периода 2005—2008 г. събраните суми значително са се увеличили. Броят на молбите, както и сумите, за чието вземане е поискана помощ, обаче също растат. В резултат на това продължава да съществува голяма разлика между сумите, за които е поискана помощ, и действително събраните суми чрез взаимно подпомагане.

Както вече бе отбелязано в точка 2.3.2., мерките за събиране на вземания, които се предприемат при изпълнение на получена в рамките на определена година молба, не водят до незабавно събиране в същата година. За периода преди 2005 г. няма налични данни за това забавено въздействие на мерките за събиране на вземания. Следователно в момента не е възможно да се придобие точна представа за съотношението на действително събраните суми спрямо сумите, за чието събиране е била поискана помощ през дадена година. Непълната налична информация в момента обаче ясно показва, че като цяло това съотношение за молбите за събиране на вземания между държавите-членки на ЕО може да се очаква да бъде около 5 %[6].

С оглед на нарастващия брой на молбите и все по-големите суми, за чието събиране се иска помощ, са необходими целенасочени усилия за подобряване на ефективността на помощта. Тези усилия трябва да бъдат положени на национално равнище и на равнището на Общността:

- отделните държави-членки трябва да подобрят предвидените от вътрешното законодателство инструменти за събиране на вземания; както и

- Европейската общност трябва да засили и улесни взаимопомощта при събиране на вземания между държавите-членки.

3. Нови общностни инициативи за засилване на взаимопомощта при събиране на вземания

3.1. Нова директива на Съвета

Първоначалната Директива относно взаимопомощта при събиране на вземания, свързани с някои видове налози, мита, данъци и други мерки (Директива 76/308/ЕИО) на няколко пъти беше изменяна. С оглед постигане на яснота и рационалност посочената директива бе кодифицирана. Новата Директива 2008/55/ЕО на Съвета бе приета на 26 май 2008 г. и влезе в сила на 30 юни 2008 г.

3.2. Нов регламент на Комисията, който улеснява обмена на молби за помощ

На 28 ноември 2008 г. Комисията прие Регламент (ЕО) № 1179/2008, с който от 1 януари 2009 г. се заменя Директива 2002/94/ЕО на Комисията. Новият законодателен акт, който определя подробни правила за прилагане на директивата на Съвета, улеснява на практика взаимопомощта, по-конкретно комуникацията между компетентните органи на отделните държави-членки. Това наистина е необходимо предвид непрестанното увеличение на броя на молбите.

Съгласно новите разпоредби изпращането по електронен път на молби и отговори по принцип се прилага за всички видове молби за взаимопомощ. Новите стандартни формуляри за молби за помощ също допринасят за по-бърза комуникация между подаващия и получаващия молбата орган.

В момента се разработва електронна версия на тези нови формуляри за молба за помощ, която ще позволява извършването на автоматичен превод. На 1 юни 2008 г. стартира изпитателна фаза на приложението на тези електронни формуляри за молба за помощ. В нея участват органи от 6 държави-членки. Очаква се през 2010 г. всички държави-членки да могат да ползват новите електронни формуляри.

3.3. Предложение за нов законодателен акт на Съвета

На 2 февруари 2009 г. Комисията представи предложение COM(2009)28 за замяна на Директива 2008/55/ЕО на Съвета с нови разпоредби, които ще засилят взаимопомощта при събиране на вземания.

Основните цели и елементи на това предложение са следните:

- включване в обхвата на настоящото законодателство на ЕО на налозите, които все още не са включени в него, тъй като не само неплащането на данъците, които в момента са включени в обхвата на Директива 2008/55/ЕО, се отразява на конкурентоспособността и данъчната неутралност на вътрешния пазар. Нарушаването на условията на вътрешния пазар, както и заплахата за финансовите интереси на Общността и държавите-членки, могат да бъдат предизвикани и от измами, свързани с други данъци;

- препоръчва се прилагането на законодателството на ЕО за всички молби за взаимопомощ при събиране на вземания между държави-членки на ЕО. Това следва да позволи на съответните длъжностни лица да избегнат трудностите, породени от прилагането на няколко споразумения и спогодби, всяка от тях с различни възможности, условия, разпоредби и методи на комуникация;

- увеличаване на възможностите за поискване на взаимопомощ и за ускоряване на обработката на молбите за взаимопомощ. Това е особено важно, тъй като шансовете за събиране на вземанията определено зависят от времето, изтекло от възникването на вземането. За увеличаването на тези шансове Комисията предлага следните мерки:

- възможност да бъдат поискани мерки за събиране на вземания, дори и в подаващата молба държава-членка да не са били предприети всички подходящи действия за събиране на вземания;

- спонтанен обмен на определен тип информация;

- възможност длъжностните лица, които се занимават със събирането на вземания, да присъстват в административните служби и да участват в административните процедури в друга държава-членка;

- опростяване на процедурите за уведомяване относно документи чрез въвеждането на единен метод на уведомяване;

- разработване на еднообразни общностни инструменти, които позволяват да се предприемат изпълнителни или предпазни мерки за предотвратяването на проблеми, свързани с превода или признаването на чужди инструменти.

4. Заключение и препоръки

4.1. Заключение

Нарастването на броя на молбите за помощ е знак, че държавите-членки усещат нуждата от тясно сътрудничество в областта на борбата с данъчните измами.

Въпреки че събраните суми се увеличиха през периода 2005—2008 г., необходимо е допълнително подобряване на законодателната рамка в тази област, за да бъде удовлетворен нарастващият брой на молбите за помощ и за да се подобри ефективността на помощта при събиране на вземания.

4.2. Препоръки

Държавите-членки се приканват да подобрят предвидените от тяхното вътрешно законодателство инструменти за събиране на вземания.

Съветът и Парламентът се приканват да приемат в скоро време предложението, което Комисията представи на 2 февруари 2009 г. за подобряване на взаимопомощта при събиране на вземания.

[1] OВ L 73, 19.3.1976 г., стр. 18.

[2] OВ L 150, 10.6.2008 г., стр. 28.

[3] Информация съгласно предоставените статистически данни от държави-членки, до които е отправена молба за помощ.

[4] Статистически данни въз основа на средния брой получени и изпратени молби. За 2005 г. тези данни се основават на информация, предоставена от 17 държави-членки; за 2006 г. — на информация, предоставена от 20 държави-членки; за 2007 г. — на информация, предоставена от 24 държави-членки; и за 2008 г. — на информация, предоставена от 25 държави-членки.

[5] Предоставени данни за събраните суми от държавите-членки, до които е отправена молба за помощ, по искане на други държави-членки.

[6] Следва да се отбележи обаче, че общият сбор на посочените в молбите за събиране на вземания суми невинаги съответства на действително дължимите суми; например едно и също вземане може да бъде обект на няколко молби, отправени до различни държави-членки; или молбите могат да бъдат оттеглени на по-късен етап, тъй като вземанията са били изплатени доброволно или са били успешно оспорени. Наличните в момента данни не позволяват да бъдат отчетени подобни ситуации.